Брус Макендлес
Брус Макендлес II (; Бостон, 8. јун 1937 — Лос Анђелес, 21. децембар 2017) био је амерички морнарички официр и авијатичар, инжењер електротехнике и астронаут НАСА. Макендлес је 3. фебруара 1984. године, током прве од своје две мисије спејс-шатлом (СТС-41-Б и СТС-31), извео први слободан лет у свемиру користећи специјалну маневарску јединицу. Био је резервни члан посаде прве мисије на свемирску станицу Скајлаб, као и члан помоћне посаде за мисију Аполо 14. У свемиру је провео 13 дана.

Рођен у официрској породици, његови отац и деда, Брус Макендлес први и Вилис Бредли носиоци су Медаље части, и Макендлес је као син носиоца Медаље части добио аутоматски пријем на Морнаричку академију САД у Анаполису, на којој је дипломирао као други у класи 1958. године (био у генерацији са Џоном Мекејном), да би 1965. стекао диплому мастер инжењера електротехнике на Универзитету Станфорд. Године 1987. постао је мастер пословне администрације на Универзитету Хјустон-Клир Лејк.

Летео је на разним типовима авиона током своје летачке каријере у Морнарици, забележивши притом преко 5.200 часова лета, од тога преко 5.000 на млазњацима. Имао је чин капетана. За астронаута је изабран 1966. године, а свој први лет у свемир је остварио је тек 18 година касније. Најмлађи је астронаут у својој селекцији. Повукао се 1990. године и радио за компанију Локид Мартин. Члан је неколико кућа славних и носилац бројних друштвених признања, цивилних и војних одликовања.

Преминуо је 21. децембра 2017. са 80 година живота. Сахрањен је на гробљу Морнаричке академије САД. Иза себе је оставио супругу и двоје деце из првог брака.

Галерија

Референце

Спољашње везе 

 Astronautix biography of Bruce McCandless
 Spacefacts biography of Bruce McCandless
 McCandless at Encyclopedia of Science
 Bruce McCandless II biography
 McCandless at Spaceacts 

Рођени 1937.
Умрли 2017.
Људи из Бостона
Амерички инжењери
Амерички пилоти
Амерички астронаути